b'\n_START_ARTICLE_\nKrik\xc5\xa1\xc4\x8dioni\xc5\xb3 partija\n_START_SECTION_\nIstorija\n_START_PARAGRAPH_\n2010\xc2\xa0m. sausio 23 d. susijungus Krik\xc5\xa1\xc4\x8dioni\xc5\xb3 konservatori\xc5\xb3 socialinei s\xc4\x85jungai ir Lietuvos krik\xc5\xa1\xc4\x8dioni\xc5\xa1kosios demokratijos partijai buvo \xc4\xafkurta Krik\xc5\xa1\xc4\x8dioni\xc5\xb3 partija. Savo statute partija skelbia esanti politin\xc4\x97 centro de\xc5\xa1in\xc4\x97s partija._NEWLINE_Steigiamojo suva\xc5\xbeiavimo metu dvi partijos, vienijamos bendr\xc5\xb3 tiksl\xc5\xb3 dirbti Lietuvos labui, vienbalsiai i\xc5\xa1sirinko savo lyder\xc4\xaf. Juo tapo du kartus Lietuvos Ministru Pirmininku buv\xc4\x99s Gediminas Vagnorius._NEWLINE_2011\xc2\xa0m. dalyvavo Lietuvos savivaldybi\xc5\xb3 taryb\xc5\xb3 rinkimuose. Utenos rajone surinko 11,17\xc2\xa0% rink\xc4\x97j\xc5\xb3 bals\xc5\xb3 ir gavo 3 mandatus savivaldyb\xc4\x97s taryboje, Elektr\xc4\x97n\xc5\xb3 savivaldyb\xc4\x97je\xc2\xa0\xe2\x80\x93 6.83%, kurie taip pat suteik\xc4\x97 2 mandatus, Trak\xc5\xb3 rajone 5,53\xc2\xa0%,\xc2\xa0\xe2\x80\x93 2 mandatai, Marijampol\xc4\x97je 5,55\xc2\xa0%\xc2\xa0\xe2\x80\x93 2 mandatai, Tel\xc5\xa1i\xc5\xb3 rajone 4, 89\xc2\xa0%\xc2\xa0\xe2\x80\x93 2 mandatai, Kai\xc5\xa1iadori\xc5\xb3, Pakruojo, Skuodo, \xc5\xa0ilal\xc4\x97s rajonuose Krik\xc5\xa1\xc4\x8dioni\xc5\xb3 partija pasitikintys rink\xc4\x97jai jai skyr\xc4\x97 po vien\xc4\x85 mandat\xc4\x85. \xc5\xa0iauli\xc5\xb3 rajone pritr\xc5\xabko 2 bals\xc5\xb3 iki galimyb\xc4\x97s gauti 1 mandat\xc4\x85 rajono savivaldyb\xc4\x97s taryboje.\n_START_SECTION_\nKrik\xc5\xa1\xc4\x8dioni\xc5\xb3 partijos frakcija Seime\n_START_PARAGRAPH_\nPrie partijos prisijung\xc4\x97 nuo Tautos prisik\xc4\x97limo partijos atskil\xc4\x99 LR Seimo nariai: Vidmantas \xc5\xbdiemelis, Linas Karalius, Aleksandras Sacharukas, Vytautas Kurpuvesas, Ligitas Kernagis, Donalda Mei\xc5\xbeelyt\xc4\x97 Svilien\xc4\x97, Zita U\xc5\xbelyt\xc4\x97, Jonas Stanevi\xc4\x8dius ir Rokas \xc5\xbdilinskas, kurie susijung\xc4\x99 su Mantu Vara\xc5\xa1ka bei Jonu Ramonu suk\xc5\xabr\xc4\x97 opozicin\xc4\x99 Krik\xc5\xa1\xc4\x8dioni\xc5\xb3 partijos frakcij\xc4\x85 parlamente. 2013\xc2\xa0m. spalio 26 d. susijung\xc4\x97 su Darbo partija (leiboristais).\n_START_SECTION_\nSkyriai\n_START_PARAGRAPH_\nLietuvoje buvo 41 Krik\xc5\xa1\xc4\x8dioni\xc5\xb3 partijos skyrius, 2 Anglijoje\xc2\xa0\xe2\x80\x93 \xc5\xa0iaur\xc4\x97s Anglijos ir Piet\xc5\xb3 Anglijos skyriai, vienas Amerikoje\xc2\xa0\xe2\x80\x93 \xc4\x8cikagos skyrius. Pra\xc4\x97jus lygiai vieneriems metams nuo partijos \xc4\xafsteigimo, nauja politin\xc4\x97 j\xc4\x97ga tur\xc4\x97jo 10 000 nari\xc5\xb3. 2012\xc2\xa0m. rugpj\xc5\xab\xc4\x8dio 2 d. partija buvo deklaravusi 8237 narius.\n_START_SECTION_\nNaryst\xc4\x97\n_START_PARAGRAPH_\nNaryst\xc4\x97 partijoje buvo nemokama. Nariu gal\xc4\x97jo tapti kiekvienas 18 met\xc5\xb3 am\xc5\xbeiaus sulauk\xc4\x99s ir rinkim\xc5\xb3 teis\xc4\x99 turintis LR pilietis, nepriklausantis kitoms partijoms ar politin\xc4\x97ms organizacijoms.'